Sam fɔlɔ 9 AKKDC08 - O waati la, Bɛnzamɛn kɔmɔgɔ dɔ tun - Bible Search\nSam fɔlɔ 8 Sam fɔlɔ 10\nSam fɔlɔ 9\nSayuli be faliw yaala\n1O waati la, Bɛnzamɛn kɔmɔgɔ dɔ tun be u ka mara la. A tɔgɔ tun ko Kisi, a facɛ tɔgɔ tun ko Abiyɛli, ale fana facɛ tun ye Serɔri ye, Serɔri facɛ tun ye Bekorati ye, Bekorati facɛ fana tun ye Afiya ye. See tun b'a ye kosɔbɛ. 2Deen dɔ tun be ale Kisi fɛ, a tɔgɔ ko Sayuli. Kanbelenɲuman tun lo fɔɔ a ɲɔgɔn tun te sɔrɔ Isirayɛlidenw cɛma. A tun ka jan kosɔbɛ, a kuun tɛmɛna u bɛɛ ta kan. 3Sayuli facɛ Kisi ka faliw tun tununa. A y'a fɔ Sayuli ye ko a ka wili ka taga n'a ka baaraden kelen ye, ka taga fali nunu yɔrɔ yaala. 4A tagara Efarayimu mara kuluyɔrɔ yaala, ka taga Salisa mara yaala, a m'u ye. A tɛmɛna ka taga Salimu mara la, a ma u ye o yɔrɔ la fana. A ye Bɛnzamɛn kɔmɔgɔw ka mara yaala, a ma u ye.\n5U tagara se Sufu mara la tuma min na, Sayuli y'a fɔ baaraden ye min tun be n'a ye ko: «Na an be kɔsegi ka taga soo, janko ne faa kana ɲinɛ faliw kɔ ka to ka hami n'an ka koo ye.» 6Baaraden nin y'a fɔ a ye ko: «Ala ka mɔgɔ dɔ be dugu nin kɔnɔ yan, mɔgɔw b'a jati. N'a ye fɛɛn o fɛɛn fɔ, o te to kɛbali. An ka ta'a fɛ, n'a sɔrɔ a bena tɛmɛsira yira an na.» 7Sayuli y'a fɔ baaraden nin ye ko: «N'an tagara, an bena mun le d'a ma? Dumuni si t'an ka bɔɔrɔw kɔnɔ tugu, foyi te yen ka di Ala ka mɔgɔ nin ma. Mun le b'an fɛ?» 8Baaraden nin y'a jaabi ko: «Warigwɛ kurudennin kelen be ne fɛ. N'an sera, ne bena o d'a ma. O la, a bena tɛmɛsira yira an na.» 9Fɔlɔfɔlɔ, Isirayɛlidenw fɛ, n'u tun be taga Ala daali, u tun be to k'a fɔ ko: «An ka taga filɛlikɛla fɛ!» Bari u be mɔgɔ min wele kira bii, o le tun be wele filɛlikɛla, fɔlɔfɔlɔ. 10Sayuli y'a fɔ a ka baaraden ye ko tiɲɛ b'a fɛ, ko a ka na u be taga. Ala ka mɔgɔ tun be dugu min kɔnɔ, u tagara o yɔrɔ la.\n11Ka u to n'u be yɛlɛla ka don dugu kɔnɔ, u ye sunguru dɔw kunbɛn ni u be bɔra ka taga jii bɔyɔrɔ la. U y'u ɲininga ko yala ni filɛlikɛla be yan. 12Sunguru nunu y'u jaabi ko: «Ɔnhɔn! A b'aw ɲa. A nana yan sisan sisan, bari dugu mɔgɔw be sɔnni dɔ kɛra sɔnnikɛyɔrɔ la, aw ka banba ka taga. 13Aw dontɔ dugu kɔnɔ, aw ben'a sɔrɔ yen n'a ma taga o saraka dumuni kɛyɔrɔ la fɔlɔ. Bari ale lo bena taga fɔlɔ, jama be sɔrɔ ka dumuni kɛ. Ale lo ka kan ka Ala fo saraka nin kosɔn, mɔgɔweleninw be sɔrɔ ka dumuni kɛ. Aw ka banba ka taga sisan, aw ben'a sɔrɔ yen.»\nSayuli be Samuyɛli kunbɛn\n14U tɛmɛna ka taga don dugu kɔnɔ. U ye Samuyɛli kunbɛn n'a be bɔra ka taga sarakabɔyɔrɔ nin na. 15O y'a sɔrɔ kunun ɲɔgɔn, Masaba tun ye Samuyɛli lasɔmi k'a fɔ a ye ko: 16«Sini nin waati nin ɲɔgɔn na, ne bena Bɛnzamɛn kɔmɔgɔw ka mara mɔgɔ dɔ ci i fɛ. I bena tulu mɔn a la, a ka kɛ ne ka jama Isirayɛli kuntigi ye. Ale lo bena ne ka jama bɔsi filisiw bolo. U kasikan sera ne ma, ne makarila u la.» 17Samuyɛli ye Sayuli ye tuma min na dɔrɔn, Masaba y'a fɔ a ye ko ale tun ye cɛɛ min koo fɔ a ye, ko nin lo, ko ale lo bena kuntigiya kɛ ale ka jama cɛma.\n18Sayuli gwɛrɛla Samuyɛli la dugu donda la, k'a fɔ a ye ko: «Ɲa ne ma, ka filɛlikɛla ka soo yɔrɔ yira ne la.» 19Samuyɛli y'a fɔ a ye ko: «Ne lo ye filɛlikɛla nin ye. Taga ne ɲa sarakabɔyɔrɔ la, aw bena dumuni kɛ ni ne ye o yɔrɔ la bii. Sini sɔgɔma, ne be sɔrɔ ka sira d'aw ma. Fɛɛn min b'i kɔnɔ na, ne bena o bɛɛ fɔ i ye fana. 20Kana kɔrɔtɔ ni faliw ka koo ye tugu, minw tununa, bii le ye o tile saba ye, u yera ka ban. Fɛɛn ɲanaman min bɛɛ be Isirayɛlidenw cɛma, o ye jɔn ta ye? O te ele n'i facɛ ka soo ta ye wa?» 21Sayuli y'a jaabi ko: «Ne ye Bɛnzamɛn kɔmɔgɔw dɔ ye, olu le ka dɔgɔ Isirayɛlidenw cɛma, ne ka fadenyabolo fana ka dɔgɔ Bɛnzamɛn kɔmɔgɔw ka fadenyabolow bɛɛ cɛma. Mun na i do be nin fɔ ne ye?»\n22Samuyɛli ye Sayuli n'a ka baaraden minɛ ka don n'u ye dumunikɛbon kɔnɔ, ka sigiyɔrɔ d'u ma mɔgɔweleninw ɲafɛ. O mɔgɔ nunu tun be se mɔgɔ bi saba ɲɔgɔn ma. 23Samuyɛli y'a fɔ dumunitobibaga ye ko ale ye sogo min d'a ma, ko a k'a bila danna, ko a k'a ta ka na n'a ye. 24Dumunitobibaga ye sogowoto ni kuu ta ka n'a sigi Sayuli kɔrɔ. Samuyɛli y'a fɔ Sayuli ye ko: «Niyɔrɔ min tun bilara i ye, o le ye nin ye. A ta k'a ɲimi, bari an tun y'a mara e le ye mɔgɔw weletuma na.» Sayuli ni Samuyɛli korila ka dumuni kɛ ɲɔgɔn fɛ ten o loon na. 25U wilila ka bɔ sarakabɔyɔrɔ la ka na dugu kɔnɔ. O kɔ, u ye baro kɛ ɲɔgɔn fɛ sanbon kan.\nSamuyɛli be Sayuli kɛ masacɛ ye\n26O dugusagwɛ sɔgɔmada joona, ni kɛnɛ ma ci ka ɲa fɔlɔ, u wilila. Samuyɛli ye Sayuli wele sanbon kan ko: «Wili ka na n b'i bila sira.» Sayuli wilila, u korila ka bɔ ɲɔgɔn fɛ.\n27U sera dugu daan na tuma min na, Samuyɛli y'a fɔ Sayuli ye ko a k'a fɔ a ka baaraden ye ko a ka tɛmɛ u ɲafɛ. Baaraden nin tɛmɛna ka ban tuma min na, a y'a fɔ a ye tugu ko: «Lɔ yan, ne bena Ala ka kuma fɔ i ye.»


<< < Damina 1 > >>\n1 Fɔlɔfɔlɔ, Ala ka sankolo dan, ka dugukolo dan.\n2 Dugukolo tun ma labɛn fɔlɔ; a lakolonba tun lo. Ji dunba le tun bɛ yi; a yɔrɔ bɛɛ tun ye dibi le ye. Nka Ala Nin tun bɛ lamagara jiw kunna.\n3 Ala ko: «Yeelen ye bɔ!» Yeelen bɔra. 4 Ala k’a ye ko yeelen ka ɲi. A ka yeelen ni dibi faran ka o bɔ ɲɔgɔn na. 5 A ka yeelen wele ko «tere», ka dibi wele ko «su». Ayiwa, su kora ka o dugu gbɛ; o kɛra lon fɔlɔ ye.\n6 O kɔ, Ala ko tuun ko: «Furancɛ dɔ ye kɛ jiw cɛ ma, ka jiw taran fla ye ka o bɔ ɲɔgɔn na.» 7 Ala ka o furancɛ kɛ. Ji minw bɛ san fɛ, ani ji minw bɛ dugu ma, a ka olugu faran ka o bɔ ɲɔgɔn na, ka furancɛ kɛ o cɛ ma. Ala k’a fɔ cogo min na, a kɛra ten. 8 Ala ka o furancɛ wele ko «sankolo». Ayiwa, su kora ka o dugu gbɛ; o kɛra lon flanan ye.\n9 O kɔ, Ala ko tuun ko: «Ji minw bɛ sankolo jukɔrɔ, olugu bɛɛ ye lajɛn yɔrɔ kelen na; yɔrɔ tɔ ye kɛ yɔrɔjalan ye.» Ala k’a fɔ cogo min na, a kɛra ten. 10 Ala ka yɔrɔjalan wele ko «dugukolo»; jiw bɛɛ lajɛnna yɔrɔ min na, a ka o wele ko «kɔgɔji». Ala k’a ye ko o ka ɲi.\n11 Ayiwa, Ala ko, ko binw ye falen dugukolo kan, ka o kisɛw kɛ o ra; ko yiridentaw fana ye wuri, ka den ka kaɲa ni o suguyaw ye, kisɛw walama kolo bɛ kɛ minw denw na. Ala k’a fɔ cogo min na, a kɛra ten. 12 Dugukolo ka binw bɔ ka o kisɛw kɛ o ra ka kaɲa ni o suguyaw ye. Yiriw fana wurira, ka den, ka o kisɛw, walama o kolow kɛ o denw na, ka kaɲa ni o suguyaw ye. Ala k’a ye ko o ka ɲi. 13 Ayiwa, su kora ka o dugu gbɛ. O kɛra lon sabanan ye.\n14 Ala ko, ko fɛn minw bɛ yeelen bɔ, olugu ye kɛ sankolo ra, ka tere ni su faranfasi ka o bɔ ɲɔgɔn na. O ye kɛ tagamasiyɛn ye ka wagatiw yira, ka lonw yira, ani ka sanw yira. 15 O fɛnw ye kɛ sankolo kɔnɔ, ka yeelen bɔ dugukolo kan. Ayiwa, Ala k’a fɔ cogo min na, a kɛra ten. 16 Ala ka yeelenbɔnan belebele fla kɛ. A bɛɛ ra belebeleba, a ka o sigi terefɛwagati kunna; ka fitini sigi sufɛwagati kunna. A ka lolow fana kɛ. 17 Ala ka o fɛnw bla sankolo ra, janko o ye yeelen bɔ dugukolo kan. 18 A ka kelen sigi terefɛwagati kunna, ka kelen sigi sufɛwagati kunna, janko o ye yeelen ni dibi faran ka bɔ ɲɔgɔn na. Ala k’a ye ko o ka ɲi. 19 Su kora, ka o dugu gbɛ. O kɛra lon naaninan ye.\n20 Ayiwa, Ala ko: «Fɛnɲanaman dɔw ye kɛ jiw ra, ka caya. Kɔnɔw fana ye wuri san ni dugu cɛ.» 21 Ala ka kɔgɔji danfɛn barakamanw dan, ani jirafɛn ɲanaman tɔw bɛɛ; o fɛnw bɛɛ kɛra ji ra caman, ka kaɲa ni o suguyaw ye. Ala ka kɔnɔw fana dan, ka kaɲa ni o suguyaw ye. A k’a ye ko o ka ɲi. 22 Ala ka baraka don o ra, ko o ye woro, ka caya ka kɔgɔjiw fa. A ko kɔnɔw fana ye caya dugukolo kan. 23 Ayiwa, su kora, ka o dugu gbɛ. O kɛra lon loorunan ye.\n24 Ala ko tuun ko fɛnɲanamanw ye kɛ dugukolo kan ka kaɲa ni o suguyaw ye: bɛganw, ani kongosogow, ani fɛn minw bɛ fofo, o bɛɛ ni o suguya. Ala k’a fɔ cogo min na, a kɛra ten.\n25 Ala ka kongosogow bɛɛ dan, o bɛɛ ni o suguya, ka bɛganw dan, o bɛɛ ni o suguya, ani fɛn minw bɛ fofo, o bɛɛ ni o suguya. Ala k’a ye ko o ka ɲi.\n26 O bɛɛ kɔ, Ala ko: «Ayiwa, sisan, an ye mɔgɔ dan ka kaɲa ni an yɛrɛ cogo ye, a ye bɔ an fɛ, janko ale ye kɛ jɛgɛw bɛɛ kunna, ka kɛ kɔnɔw kunna, ka kɛ bɛganw ni kongosogow kunna, ka sigi dugukolo bɛɛ kunna, ani fɛnɲanaman minw bɛɛ bɛ dugukolo kan.»\n27 Ala ka mɔgɔ dan ka kaɲa ni a yɛrɛ cogo ye;\n28 Ala ka baraka don o ra; a ko: «Aw ye den caman sɔrɔ, ka caya ka dugukolo yɔrɔ bɛɛ fa, ka aw ta fanga sigi dugukolo kan, ka kɛ jɛgɛw bɛɛ kunna, ani kɔnɔw, ani fɛnɲanaman o fɛnɲanaman bɛ dugukolo kan.»\n29 Ala k’a fɔ o ye tuun ko: «A flɛ, bin o bin bɛ falen dugukolo kan, ani a den, ani yiri o yiri bɛ den, k’a kisɛw, walama a kolo kɛ a denw kɔnɔ, ne bɛ o bɛɛ di aw ma, o bɛ kɛ aw ta baro ye. 30 Dugukolo bɛganw bɛɛ, ani kɔnɔw bɛɛ, ani fɛnɲanaman o fɛnɲanaman bɛ dugukolo kan, o kɔrɔ ye ko fɛn o fɛn bɛ nɛnɛkiri, ne bɛ bin di olugu ma, ka o kɛ o ta baro ye.» Ayiwa, Ala k’a fɔ cogo min na, a kɛra ten.\n31 Ala tun ka fɛn o fɛn kɛ, a ka o bɛɛ flɛ, k’a ye ko o bɛɛ ka ɲi kosɛbɛ. Su kora, ka o dugu gbɛ; o kɛra lon wɔɔrɔnan ye.


Mas fɔlɔ 17 AKKDC08 - Tisibika Eli ka bɔ Galaadi mara - Bible Search\nMas fɔlɔ 16 Mas fɔlɔ 18\nMas fɔlɔ 17\nEli be taga to Keriti kɔɔ daa la\n1- Tisibika Eli ka bɔ Galaadi mara la, ale y'a fɔ Akabu ye ko: «Masaba, Isirayɛli ka Ala kosɔn, ne kɛra ale min ka baarakɛla ye, sanji tena ben dugukolo kan saan nata nunu kɔnɔ, komiji fana tena kɛ fɔɔ ni ne kumana tugu.» 2O tuma na, Masaba y'a fɔ Eli ye ko: 3«Bɔ yan k'i ɲaa sin kɔrɔn fɛ, ka taga dogo Keriti kɔɔ daa la, Zurudɛn baji kɔfɛ. 4I bena to ka jii min o kɔɔ la. Ne y'a ɲini kaankaanw fɛ, k'olu ka janto i ka baloko la yen.»\n5Masaba y'a fɔ a ye cogo min na, a y'a kɛ ten. A tagara sigi Keriti kɔɔ daa la, Zurudɛn baji kɔfɛ. 6Kaankaan nunu tora ka na ni dumuni, ani sogo ye k'o d'a ma sɔgɔma ni wulafɛ. A tun be to ka jii min kɔɔ nin na. 7Nga waati dɔ nana se, kɔɔ nin fana jara, bari sanji tun ma ben jamana nin kɔnɔ fewu.\nEli be taga Sarɛpita\n8O tuma na, Masaba y'a fɔ Eli ye ko: 9- «Wili ka taga Sarɛpita, Sidɔn gɛrɛfɛ, ka to o yɔrɔ la. Ne y'a ɲini firiyamuso dɔ fɛ o yɔrɔ la, ko a k'a janto i ka baloko la.» 10A wilila ka taga Sarɛpita. A sera dugu donda la tuma min na, a ye firiyamuso dɔ ye o yɔrɔ la n'a be lɔgɔ ɲinina. A ye muso wele, k'a fɔ a ye ko: «N b'i daali, taga jii dɔɔni bɔ jidaga kɔnɔ ka n'a di n ma n b'a min.» 11Muso nin tɛmɛna ko a be taga jii nin bɔyɔrɔ la. A y'a wele tugu k'a fɔ ko: «N'i be na, i be ɲa ne ma ni dumuni fana ye.»\n12Muso nin y'a jaabi ko: «Masaba e ka Ala ɲaa be ne la. Dumunifɛn si te ne fɛ fɔɔ tigɛ ɲaa kelen mugu dɔrɔn, o be fiyɛ kɔnɔ, ani tulu dɔɔni be tuludaga kɔnɔ. Ne be lɔgɔ deen fila le ɲini ka taga o tobi, ne ni n deen b'o dumu, ka sɔrɔ ka sa.»\n13Eli y'a fɔ a ye ko: «Kana siran, i y'a fɔ cogo min na, ta'a kɛ ten. Nga i ka kɔn ka ŋɔmi deen kelen yiran ne ye fɔlɔ, ka na o di ne ma, o kɔ, i be dɔ dilan e n'i deen ye. 14Bari Masaba, Isirayɛli ka Ala ko: ‹Mugu tena ban fiyɛ kɔnɔ, tulu fana tena ban tuludaga kɔnɔ, fɔɔ ka taga se sanji benlon ma dugukolo kan Masaba fɛ.› »\n15Eli y'a fɔ a ye cogo min na, muso nin tagar'a kɛ ten. A kɛra ten, muso nin ye dumuni sɔrɔ waati caaman kɔnɔ, ale n'a dencɛ ani Eli. 16Mugu min tun be fiyɛ kɔnɔ, ale ma ban fewu, tulu fana ma ban tuludaga kɔnɔ, i ko Masaba tun y'a fɔ cogo min na Eli barika la.\nEli be firiyamuso nin deen suu kunun\n17O koow tɛmɛnin kɔ, jatigimuso deen banana. A ka bana juguyara kosɔbɛ, a sara. 18O la, muso nin y'a fɔ Eli ye ko: «Mun le be ne n'i cɛ, Ala ka mɔgɔ? I nana ne fɛ janko ka na ne ka juguya yira kɛ, ka ne deen faga?»\n19Eli y'a fɔ a ye ko a ka deen nin di ale ma. Eli ye deen nin minɛ muso nin fɛ ka yɛlɛ n'a ye sangaso kɔnɔ a ka layɔrɔ la, k'a la a yɛrɛ ka dilan kan. 20O kɔ, a ye Masaba daali ko: «Masaba ne ka Ala, muso min ye ne ladon, i be sɔn k'a deen bɔsi a la k'a dusu kasi wa?» 21- A birila deen nin suu kan siɲɛ saba, ka Masaba daali ko: «Masaba ne ka Ala, sabali ka sɔn deen nin ka kunun!»\n22Masaba ye Eli ka daalikan mɛn. A ye deen nin kunun, a kɔsegira ka kɛ mɔgɔ ɲanaman ye. 23Eli ye deen nin ta ka jigi duguma, boon kɔnɔ ka n'a di a bamuso ma, k'a fɔ ko: «E deen filɛ, a be nii na!»\n24O la, muso nin y'a fɔ Eli ye ko ale kɔni y'a lɔn sisan ko a kɛra Ala ka mɔgɔ ye, ani ko a be Masaba ka kuma min fɔ, k'o ye tiɲɛ ye.